section_heading: Nadbiskup canterburyski, dr. Rowan Williams
paragraph_text: Pišem pun nade i zahvalnosti kako bih svima vama poželio svaki blagoslov i ispunjenje za Europski susret mladih u Zagrebu. Tema «hodočašća povjerenja na zemlji» predstavlja jednu od najhitnijih potreba našeg vremena. Posvuda se čini da je naraslo nepovjerenje među vjerskim zajednicama i rasama odnosno nacijama, potpomognuto svima koji žive u strahu ili su zaljubljeni u vlast. U razvijenim društvima postoji dosta cinizma prema svim oblicima autoriteta i svakom idealu. Povjerenje nam je potrebno kao što nam je potreban svjež zrak. A našem svijetu sve više nedostaje daha i zraka zbog nepovjerenja, sumnji i beznađa.